CELEX: 62007TN0194
Language: fi
Date: 2007-06-04 00:00:00
Title: Asia T-194/07: Kanne 4.6.2007 — Tšekin tasavalta v. Euroopan yhteisöjen komissio

25.8.2007   
            
            
               FI
            
            
               Euroopan unionin virallinen lehti
            
            
               C 199/38
            
         Kanne 4.6.2007 — Tšekin tasavalta v. Euroopan yhteisöjen komissio
   (Asia T-194/07)
   (2007/C 199/74)
   Oikeudenkäyntikieli: tšekki
   Asianosaiset
   
      Kantaja: Tšekin tasavalta (asiamies: T. Bocek)
   
      Vastaaja: Euroopan yhteisöjen komissio
   Vaatimukset
   
               —
            
            
               Riidanalainen päätös on kumottava
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii, että päästöoikeuksien jakamisesta kansallisella tasolla 26.3.2007 tehty komission päätös K(2007) 1294 lopullinen, joka annettiin tiedoksi Tšekin tasavallalle Euroopan parlamentin ja neuvoston direktiivin 2003/87/EY (1) mukaisesti, kumotaan. Riidanalaisen päätöksen mukaan kansallisella tasolla tapahtunut jakaminen ei kaikin puolin ole ollut direktiivin 2003/87/EY liitteen III mukaista.
   Kantaja väittää kanteensa tueksi, että komissio on rikkonut direktiivin 2003/87/EY 9 artiklan 3 kohtaa ja loukannut oikeusvarmuuden ja luottamuksensuojan periaatteita koska riidanalaista päätöstä ei ole tehty direktiivin 2003/87/EY 9 artiklan 3 kohdassa säädetyssä määräajassa.
   Tämän lisäksi kantaja väittää, että komissio on ylittänyt toimivaltansa ja rikkonut näin direktiivin 2003/87/EY 9 artiklan 3 kohtaa yhdessä sen 9 artiklan 1 kohdan ja 11 artiklan 2 kohdan kanssa, koska komissio on riidanalaisessa päätöksessä soveltanut omaa menetelmäänsä enimmäispäästöjen määrää vahvistaessaan ja määrännyt tämän perusteella de facto velvoittavasta enimmäispäästömäärästä, jonka Tšekin tasavalta voi jakaa.
   Vaikka oletettaisiinkin, että komissio voi käyttää omaa menetelmäänsä määrittäessään, onko jakaminen kansallisella tasolla tapahtunut direktiivin 2003/87/EY säännösten mukaisesti, se on kuitenkin rikkonut kyseisen direktiivin 9 artiklan 3 kohtaa, koska se on käyttänyt menetelmää, joka ei ole läpinäkyvä ja objektiivinen, ja päästökiintiöiden laskenta ei vastaa direktiivin 2003/87/EY liitteessä III säädettyjä perusteita.
   Lopuksi kantaja väittää, että komissio on rikkonut direktiivin 2003/87/EY 9 artiklan 3 kohtaa, koska se ei ole riittävästi perustellut päätöstään.
   
      (1)  Kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13.10.2003 annettu Euroopan parlamentin ja neuvoston direktiivi 2003/87/EY (EYVL L 275, s. 32).